Bekende vervaardiger sterfHerman Binge. (Foto: Facebook/ Herman Binge) Die bekende rolprent- en televisievervaardiger en regisseur Herman Binge is Donderdag in die ouderdom van 68 jaar dood. Hy het kanker gehad. Binge was die uitvoerende direkteur van Fremantle Productions SA, wat deel is van die internasionale FremantleMedia-groep, wat as vervaardigers van die meeste van wyle Taliep Pietersen se TV-programme opgetree het. Hy was ook die medevervaardiger van die bekroonde rolprent Johnny is nie dood nie (2016) en uitvoerende vervaardiger van Ander mens (2018). Meer onlangs het hy die gewilde kykNET-televisiereeks Waterfront vervaardig. Binge het in 1978 ŉ LLB-graad aan die Universiteit Stellenbosch verwerf, maar gou besef dit is nie wat hy met die res van sy lewe wil doen nie. Hy het ŉ paar jaar later ŉ graad in drama aan dieselfde universiteit voltooi. Bekendes in die Suid-Afrikaanse rolptrentbedryf het huldeblyke en goeie herinneringe aan Binge op sosiale media gedeel. “Daar is altyd die beeld in my geheue van Herman wat stel toe kom terwyl ons almal werk, altyd in ŉ baadjie, met twee inkopiesakke,” het die akteur Gérard Rudolf op Facebook geskryf. “In die een lekkergoed. In die ander biltong. Soos ŉ saghartige vader loop hy van een persoon op die stel na die ander en deel lekkergoed en biltong uit, maak vriendelike geselsies met akteurs en tegnici, maak seker almal is oukei. Laat almal, elke persoon spesiaal voel. Dis hoe Herman was. Dis hoe ek hom altyd sal onthou.” Sy vriendin en kollega Carien Loubser het geskryf: “Herman het my ŉ paar weke gelede vertel dat hy ŉ deal met God gemaak het, God het sy kant nagekom – vir hom die liefde van sy lewe en hulle twee kinders gegee, so hý wat Herman is, is happy. Ek gaan jou baie mis.” Die sangeres Amanda Strydom het ook haar medelye betoon.